टैंकर पर 24 भारतीय क्रू मेंबर, कुछ दिन पहले US ने भी ऐसा किया था
US-Iran Tensions -  Iran Seizes American-Bound Ship from Kuwait ईरान ने गुरुवार को अमेरिका की तरफ जा रहे एक तेल टैंकर को ओमान की खाड़ी में जब्त कर लिया था। टैंकर पर मार्शल आइलैंड का झंडा लगा हुआ था।
ईरान ने गुरुवार को अमेरिका की तरफ जा रहे एक तेल टैंकर को ओमान की खाड़ी में जब्त कर लिया था। टैंकर पर मार्शल आइलैंड का झंडा लगा हुआ था। न्यूज एजेंसी AFP की रिपोर्ट के मुताबिक, इस टैंकर में सवार 24 क्रू मेंबर्स भारतीय हैं। मरीन ट्रैफिक डॉट कॉम ने बताया कि ये टैंकर कुवैत से अमेरिका के ह्यूस्टन जा रहा था।
शुक्रवार को अमेरिकी नेवी ने टैंकर जब्त होने की जानकारी दी। वहीं ईरान की आर्मी ने कहा कि उन्होंने टैंकर को जब्त किया, क्योंकि टैंकर इंटरनेशनल वॉटर में एक ईरानी नाव से टकरा गया था। इसके बाद से नाव में सवार 2 ईरानी क्रू मेंबर्स लापता हैं वहीं कई लोग घायल हुए।
जब्त होने से पहले जहाज ने दी थी इमरजेंसी की सूचना
अमेरिकी नौसेना ने बताया कि इस पोत का नाम एडवांटेज स्वीट है। गुरुवार दोपहर करीब सवा एक बजे जहाज ने इमरजेंसी की सूचना दी थी। US नेवी के मुताबिक, तभी ईरान की आर्मी ने जहाज को जब्त किया था। इसके बाद अमेरिका ने पूरे मामले की निगरानी के लिए एक P-8 पोसीडियन समुद्री पैट्रोलिंग विमान भेजा, जिसने सूचना दी कि ईरानी नेवी ने टैंकर को पकड़ा है।
ईरान ने 2 साल में 5 कॉमर्शियल पोत जब्त किए
अमेरिकी नौसेना ने कहा- ईरान की कार्रवाई अंतरराष्ट्रीय कानून के खिलाफ है। ये कदम क्षेत्रीय सुरक्षा और स्थिरता के लिए खतरा है। ईरान को तुरंत ही टैंकर को छोड़ देना चाहिए। नेवी ने बताया कि ईरान ने पिछले 2 सालों में ये 5वां कॉमर्शियल पोत जब्त किया है। उनकी तरफ से लगातार जहाजों को जब्त करना और नेविगेशनल अधिकारों में हस्तक्षेप करना समुद्री सुरक्षा और ग्लोबल इकोनॉमी के लिए खतरनाक है।
कंपनी बोली- हमारी प्राथमिकता क्रू मेंबर्स की सुरक्षा है
AP के मुताबिक, एडवांटेज टैंकर का मैनेजमेंट तुर्किये की एक कंपनी करती है। हालांकि,चीन की एक कंपनी इस जहाज की ओनर है। तुर्किये की कंपनी ने एक बयान जारी कर जानकारी दी कि ईरानी नौसेना ने तेल टैंकर को एक अंतरराष्ट्रीय विवाद की वजह से ओमान की खाड़ी में जब्त किया। इसके बाद इसे एक बंदरगाह की तरफ ले जाया जा रहा है। इस पर सवार चालक दल के सभी 24 सदस्य भारतीय हैं।
कंपनी ने कहा- हमारे क्रू मेंबर्स की सुरक्षा हमारी पहली प्राथमिकता है। इस तरह की घटना पहले भी हो चुकी है, जिससे पता चलता है कि ऐसी परिस्थितियों में जहाज के चालक दल के सदस्यों को कोई खतरा नहीं होता है। हम जहाज और क्रू मेंबर्स को सुरक्षित निकालने के लिए अधिकारियों के संपर्क में हैं।
अमेरिका ने भी पकड़ा था तेल टैंकर स्वेज राजन
कुछ दिन पहले ही अमेरिका ने मार्शल आइलैंड के एक तेल टैंकर स्वेज राजन को जब्त कर लिया था। शिप ट्रैकिंग डेटा के मुताबिक, इस टैंकर की आखिरी लोकेशन अफ्रीका के साउथ में 22 अप्रैल को मिली थी, जिसके बाद से टैंकर लापता है। इससे पहले पिछले साल अप्रैल में भी अमेरिका ने रूसी झंडे वाले ईरान के एक तेल कार्गो को ग्रीस के पास पकड़ने की कोशिश की थी। ये देखते हुए ईरान ने मई में ग्रीस के 2 टैंकरों को जब्त कर लिया था। हालांकि, बाद में उन्होंने दोनों टैंकर छोड़ दिए थे।
2020 में अंतरराष्ट्रीय वॉटर में शुरू हुआ विवाद
अमेरिका ने 2020 में भी वेनेजुएला जा रहे विदेशी जहाजों पर से ईरानी ईंधन के 4 कार्गों को जब्त कर लिया था। इसके बाद अमेरिकी अधिकारियों ने कुछ फॉरेन पार्टनर्स की मदद से ईंधन को 2 जहाजों पर ट्रांसफर किया और इन्हें अमेरिका पहुंचाया गया था। इसी के बाद से अंतरराष्ट्रीय वॉटर में अमेरिका और ईरान की तरफ से लगातार कॉमर्शियल जहाजों पर कार्रवाई की जाती रही है।
दूसरी तरफ, अमेरिका और ईरान के बीच न्यूक्लियर प्रोग्राम को लेकर भी तनाव लगातार बढ़ रहा है। ईरान का कहना है कि वो अपने देश की जनता के लिए न्यूक्लियर प्रोग्राम पर काम कर रहे हैं। हालांकि, अमेरिका का मानना है कि ईरान परमाणु बम बनाने की तैयारी में है।
ये खबर भी पढ़ें...
ईरान के सीक्रेट ड्रोन जखीरे की PHOTOS सामने आईं:खुफिया बेस में मौजूद 200 ड्रोन
ईरान की सेना ने अपनी ताकत दिखाने के लिए मिसाइलों से लैस करीब 200 ड्रोन्स की फोटो जारी की है। ईरान के सरकारी टीवी चैनल ने तेहरान के पास दुनिया के सबसे घातक ड्रोन्स होने का दावा भी किया। इसमें कहा गया कि ये ड्रोन्स एक खुफिया बेस में रखे गए हैं। हालांकि, बेस की लोकेशन कहां है, ये किसी को नहीं पता है। पूरी खबर पढ़ें... 